## El Consell ratifica la contractació d’emergència de les obres de reconstrucció d’infraestructures danyades per la riuada a Picassent, Alcàsser i Torrent

*** El pressupost estimat per a l’execució i la direcció d’obres ascendix a 5.832.000 euros i el termini d’execució s’estima en dotze mesos
* També s’aprova la cessió de competències per a l’execució de les obres necessàries per a reconstruir tres infraestructures viàries a Pedralba**

El Consell ha pres raó de la declaració d’emergència de la contractació de les obres de reconstrucció de diferents infraestructures danyades per les inundacions en els térmens municipals de Torrent, Picassent i Alcàsser per un import estimat de 5.832.000 euros.

A Torrent, les actuacions urgents comprenen la reconstrucció de la passarel·la per als vianants d’accés al CEIP Juan XXIII i la passarel·la per als vianants que comunica el nucli urbà amb el polígon industrial Mas del Jutge, que van ser arrasades per la riuada. Els treballs en el municipi van començar el desembre passat.

Així mateix, les contractacions validades també comprenen les obres de reconstrucció de les connexions ciclopedestres entre Alcàsser i Picassent, sobre el barranc de Picassent, formades per dos passarel·les independents greument afectades per les riuades, així com el pont que comunica Torrent amb el polígon industrial Pla d’Alcàsser, que es va vore afectat en menys mesura.

El termini per a l’execució d’estes obres d’emergència s’estima en dotze mesos. A més, durant el transcurs de totes estes obres contractades, es garantirà el control de qualitat i mediambiental, així com la gestió adequada dels residus i la seguretat en el treball. Un equip de direcció d’obra s’encarregarà de supervisar totes estes activitats.

**Infraestructures de Pedralba**

D’altra banda, el Consell ha aprovat l’execució de les obres necessàries de reconstrucció de tres infraestructures viàries de titularitat municipal en el municipi de Pedralba.

Davant de la urgència de l’actuació i la impossibilitat d’assumir el cost, l’Ajuntament de Pedralba ha sol·licitat a la Generalitat l’execució urgent de les obres necessàries per a la rehabilitació del gual i el pont sobre el barranc de Chiva i del camí Panal i l’accés a disseminats.  
Estes actuacions formen part del mig centenar d’obres de titularitat municipal que ha assumit la Conselleria de Medi Ambient, Infraestructures i Territori.

L’Ajuntament de Pedralba ha cedit l’exercici de les seues competències en este àmbit i posarà a la disposició de la Generalitat els terrenys necessaris per a l’execució de les obres de reconstrucció.

Fecha: 21/01/2025